דוד צדקה

הרב דוד שלום צדקה (נולד בה'תרצ"ו, 1936) הוא רבה הספרדי של פרדס חנה-כרכור. זקן רבני הערים במדינת ישראל בתפקיד רשמי, בנו של ראש ישיבת פורת יוסף הרב יהודה צדקה.

ביוגרפיה 
נולד בירושלים לרב יהודה צדקה ולרבנית פהימה בשנות ה-30 של המאה ה-20, בן שני לאחר הבכור הרב משה צדקה. כשנה לאחר לידתו החל אביו למסור שיעורים בישיבת פורת יוסף, הם התגוררו באותה העת ברחוב חיים עוזר בשכונת בית ישראל בירושלים. בילדותו התחנך בתלמוד תורה בני ציון, ובבחרותו למד בישיבת פורת יוסף והיה תלמידו של הרב עזרא עטייה. לאחר מכן למד במכון הארי פישל שם הוסמך לכהן כרב עיר. נישא למרגלית לבית ויזאן.

לאחר נישואיו התגורר ברחוב צפניה בירושלים, עד שנקרא לכהן כרב הקהילה היהודית בארגנטינה, בשנת 1971 התמודד על משרת רב העיר הספרדי של פרדס חנה-כרכור מול הרב שלמה משה עמאר, ניצח בבחירות והתמנה למשרה לצד רב העיר האשכנזי, הרב חיים יעקב לוין. מאז פטירת הרב לוין ב-1992 מכהן הרב צדקה לבדו כרב העיר.

פעילותו ותפקידים נוספים

בנוסף לתפקידו, הרב מוסר שיעורי תורה ודרשות ברחבי הארץ, מלבד שיעוריו הקבועים בהלכה בפרדס חנה ובגבעת אולגה. עודד הקמת שיעורי ערב וכנסים לצעירים, יזם והקים רשת שיעורי תורה לתושבי פרדס חנה וחדרה יחד עם הרב שמעון ביטון והרב דוד משתה, שיעורים המכונים בשם "בר בי רב" ומתקיימים בימי חופשה וכדומה. הוא ידידו של הרב הראשי לישראל הרב יצחק יוסף, והיה מוסר את השיעור המקדים בבית הכנסת היזדים, מדי שנה במוצאי השבת הסמוכה ליום השנה של אביו הרב יהודה צדקה. כן הוא מעביר שיעור ביום הזיכרון לחללי מערכות ישראל בבית "יד לבנים" בפרדס חנה.

הוא עודד את הקמתם של בתי כנסת רבים בפרדס חנה וכרכור, ולאחר פטירת אביו הקים על שמו את בית הכנסת "קול יהודה" בעיר, שם הוא מקפיד להתפלל בהנץ החמה,

משנת 1972 הרב משמש כחבר בגוף הבוחר למועצת הרבנות הראשית ואת הרבנים הראשים לישראל לצד רבנים ואישי ציבור אחרים.

משפחתו 
 אביו, רבי יהודה צדקה.
 אחיו, הרב משה צדקה, ראש ישיבת פורת יוסף.
 אחיו, הרב אליהו צדקה, ראש כולל "דורשי תורה" ברמת גן.
 גיסו, הרב יעקב שכנזי, מו"צ בעדה החרדית הספרדית ומחבר ספרים.
 גיסו, הרב אבנר מרציאנו, אב בית דין וראש כולל בירושלים.
 הרב מרדכי אליהו הוא בן דודתו (אמו של הרב אליהו היא אחותו של אביו הרב יהודה צדקה).
 בנו, יעקב צדקה, הקים מוסדות חינוך ושימש ראש כולל, כיום משמש כסגן ראש המועצה המקומית פרדס חנה כרכור

ספריו 
 באהלי תורה - מקבץ דרשותיו במסגרת "יום שכולו תורה".

לקריאה נוספת 
 מגזין עונג שבת, יום ליום, גיליון 1527, כ"ה אדר תשע"ז, ראיון מקיף עם הרב.
 גיליון תור הזהב, הדרך, ו בחשון תשע"ח, ריאיון עם הרב דוד צדקה.

קישורים חיצוניים

 הרב דוד צדקה בשיחה לצעירים יוטיוב.
 עשרות משתתפים בכינוס תורה בפרדס חנה בראשות הרב צדקה. באתר חב"ד אינפו, כ'ניסן תשע"ח.

הערות שוליים 

בוגרי ישיבת פורת יוסף
בוגרי תלמוד תורה בני ציון
משפחת חיים (בגדאד)
פרדס חנה: רבנים
רבני מועצות מקומיות
רבנים חרדים ישראלים
רבנים ספרדיים ישראלים
ישראלים שנולדו ב-1936